शिक्षा मंत्रालय
केंद्रीय शिक्षा मंत्री और केंद्रीय अल्पसंख्यक कार्य मंत्री ने संयुक्त रूप से वर्चुअल माध्यम से पाकुड़- II  में एक नए जवाहर नवोदय विद्यालय की आधारशिला रखी
केंद्रीय शिक्षा मंत्री श्री रमेश पोखरियाल 'निशंक' और अल्पसंख्यक कार्य मंत्री श्री मुख्तार अब्बास नकवी ने संयुक्त रूप से वर्चुअल माध्यम से आज पाकुड़- II  में एक नए जवाहर नवोदय विद्यालय की आधारशिला रखी। इस विद्यालय का निर्माण अल्पसंख्यक कार्य मंत्रालय द्वारा "प्रधानमंत्री जन विकास कार्यक्रम"  के तहत किया जा रहा है। अल्पसंख्यक कार्य सचिव, श्री प्रमोद कुमार दास; अल्पसंख्यक कार्य संयुक्त सचिव, सुश्री निगार फातिमा, केंद्रीय माध्यमिक शिक्षा बोर्ड -सीबीएसई के अध्यक्ष, श्री मनोज आहूजा; नवोदय विद्यालय समिति-एनवीएस के आयुक्त, श्री विनायक गर्ग के साथ शिक्षा, अल्पसंख्यक कार्य मंत्रालय और जवाहर नवोदय विद्यालय-जेएनवी के वरिष्ठ अधिकारी भी इस अवसर पर उपस्थित थे।
इस अवसर पर श्री पोखरियाल ने कहा कि जेएनवी कक्षा 6ठी से 12वीं तक के मुख्य रूप से ग्रामीण क्षेत्रों के प्रतिभाशाली बच्चों को नि:शुल्क, गुणवत्तापूर्ण और आधुनिक शिक्षा प्रदान करता है। शिक्षा में सामाजिक मूल्यों, पर्यावरण जागरूकता, सामूहिक गति विधि और शारीरिक शिक्षा जैसे महत्वपूर्ण घटक शामिल हैं। श्री पोखरियाल ने बताया कि इस जेएनवी के निर्माण की अनुमानित लागत 42 करोड़ रुपये है और इसका निर्माण आगामी 2 वर्षों में पूरा हो जाएगा। उन्होंने कहा कि जेएनवी के निर्माणों को अल्पसंख्यक कार्य मंत्रालय द्वारा पूरी तरह से वित्त पोषित किया जा रहा है। इसके अलावा, उत्तर दिनाजपुर , हावड़ा , पश्चिम कमांग  और ममित  में 4 और जेएनवी प्रधान मंत्री जन विकास कार्यक्रम  के तहत अल्पसंख्यक कार्य मंत्रालय  द्वारा आंशिक रूप से वित्त पोषित किए जा रहे हैं।
श्री पोखरियाल ने कहा कि जेएनवी स्कूलों की गुणवत्ता का इस बात से पता चलता है कि जेएनवी से उत्तीर्ण कई छात्र सिविल सेवा, चिकित्सा और इंजीनियरिंग जैसे सभी प्रतिष्ठित क्षेत्रों में काम कर रहे हैं। इस साल 28 -29 छात्र सिविल सेवा में चयनित हुए। पिछले वर्ष, इंजीनियरिंग कॉलेज में प्रवेश के लिये संयुक्त प्रवेश परीक्षा-जेईई मेन्स में 4451 छात्र, जेईई एडवांस में 966 छात्र और मेडिकल कॉलेज में प्रवेश के लिये संयुक्त पात्रता और प्रवेश परीक्षा-एनईईटी में 12654 छात्र सफलतापूर्वक उत्तीर्ण हुए हैं और पिछले तीन वर्षों में 12 छात्रों को अंतर्राष्ट्रीय विश्वविद्यालयों में प्रवेश मिला है।
देश में कुल 661 जेएनवी स्वीकृत किये गये हैं जो ग्रामीण क्षेत्रों के मेधावी बच्चों को गुणवत्तापूर्ण शिक्षा प्रदान करने के लिए काम कर रहे हैं। ये विद्यालय पूर्ण रूप से आवासीय और लड़को और लड़कियों दोनो के लिये हैं और नवोदय विद्यालय समिति द्वारा 8 क्षेत्रीय कार्यालयों के माध्यम से संचालित हैं। श्री पोखरियाल ने कहा कि 62 नए स्वीकृत जेएनवी में से 47 नए स्थायी परिसरों का निर्माण कार्य तेज गति से चल रहा है और वर्तमान वित्तीय वर्ष 2020-2021 में 15 नए विद्यालय परिसरों के पूरा होने की संभावना है।
कार्यक्रम को संबोधित करते हुए श्री नकवी ने कहा कि प्रधान मंत्री श्री नरेंद्र मोदी के नेतृत्व वाली सरकार ने देश में पिछले 6 वर्षों के दौरान, पिछड़े, वंचितों और अल्पसंख्यक केंद्रित क्षेत्रों में “प्रधानमंत्री जन विकास कार्यक्रम” के तहत सामाजिक-आर्थिक-शैक्षिक और रोजगारोन्मुखी बुनियादी सुविधाओं का विकास किया है। उन्होंने कहा कि केंद्रीय शिक्षा मंत्रालय इतिहास में पहली बार देश भर में पिछड़े, कमजोर और अल्पसंख्यक केंद्रित क्षेत्रों में 99 जवाहर नवोदय विद्यालयों का निर्माण कर रहा है। उन्होने कहा कि इनमें से कई जवाहर नवोदय विद्यालयों का निर्माण केंद्रीय शिक्षा मंत्रालय और केंद्रीय अल्पसंख्यक कार्य मंत्रालय द्वारा संयुक्त रूप से किया जा रहा है।
श्री नकवी ने कहा कि अल्पसंख्यक कार्य मंत्रालय ने 36 करोड़ रुपये देश के पिछड़े और अल्पसंख्यक केंद्रित क्षेत्रों में स्थित जवाहर नवोदय विद्यालय में 1173 स्मार्ट क्लास रूम के लिए प्रदान किए हैं। उन्होंने कहा कि ये जवाहर नवोदय विद्यालय देश के ग्रामीण क्षेत्रों में भी पिछड़े और अल्पसंख्यक वर्गों के छात्रों को गुणवत्तापूर्ण और नि:शुल्क शिक्षा प्रदान करने में महत्वपूर्ण भूमिका निभाएंगे।